KIRJALLINEN KYSYMYS E-2838/00

esittäjä(t): Erik Meijer (GUE/NGL) komissiolle

(8. syyskuuta 2000)

Aihe: Karanteenijärjestely mahdollisesti tartunnan saaneille vientisioille

Englannissa esiintyneen sikaruton seurauksena Alankomaiden hallitus kielsi elokuun alussa sikojen tuonnin Englannista. Pitkän itämisajan vuoksi on kuitenkin epäselvää, ovatko tuontisiat saaneet tartunnan. Tästä syystä Alankomaiden maataloustuottajien etujärjestö (LTO) on ehdottanut, että tuontisikoja pidetään neljä viikkoa karanteenissa ennen niiden viemistä alankomaalaisille maatiloille.

1. Voiko komissio vahvistaa Alankomaiden maatalous-, luonnonvarojen hallinta- ja kalastusministeriön tiedonannon, jonka mukaan Euroopan unioni ei salli Alankomaiden hallituksen asettaa tuojille neljän viikon karanteenipakkoa?

2. Millä perustein komissio haluaa estää karanteenijärjestelyn?

3. Katsooko komissiokin, että on estettävä, että yhteisön säännöillä on tahattomia ja epätoivottuja seurauksia, joiden vuoksi niitä pidetään tarpeettomina ja haitallisina?

4. Mihin toimiin komissio aikoo ryhtyä salliakseen EU:n jäsenvaltioille karanteenijärjestelyjen käyttöönoton niiden eläinten kohdalla, joiden epäillään saaneen tartunta, ja yleisesti varmistamaan, että tällaisissa tapauksissa yhteisön säännöillä ei ole kielteisiä vaikutuksia?

David Byrnen komission puolesta antama vastaus

(23. lokakuuta 2000)

1. Eläintautien ilmetessä toteutettavista hätätoimenpiteistä säädetään eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetussa neuvoston direktiivissä 90/425/ETY(1).

Riskin kansanterveydelle tai eläinten terveydelle aiheuttavien hyödykkeiden, kuten eläinten tai eläintuotteiden, viejä- ja tuojavaltio voivat toteuttaa tarvittavia toimenpiteitä ehkäistäkseen tautien leviämisen. Toimenpiteisiin voi sisältyä eläinten karanteeni kyseisen direktiivin säännösten mukaisesti.

Komission on kuitenkin mahdollisimman nopeasti tarkistettava jäsenvaltioiden suojatoimenpiteet pysyvässä eläinlääkintäkomiteassa, jossa kaikki jäsenvaltiot ovat edustettuina. Komitea arvioi toteutettujen toimenpiteiden soveltuvuuden. Komissio voi tarvittaessa pyytää pysyvältä eläinlääkintäkomitealta lausuntoa päätösluonnoksista, joihin sisältyy yhteisön tasolla sovellettavia suojatoimenpiteitä. Komissio voi kuitenkin myös poikkeustapauksissa säätää taudintorjuntatoimenpiteistä ilman eläinlääkintäkomitean ennakkolausuntoa sillä edellytyksellä, että komitea tarkistaa toimenpiteet mahdollisimman pian. Silloin kun suojatoimenpiteistä säädetään yhteisön tasolla, jäsenvaltioiden on muokattava omaa lainsäädäntöään sen mukaisesti. Kun Yhdistynyt kuningaskunta oli 8. elokuuta 2000 ilmoittanut klassisen sikaruton (CSF) puhkeamisesta, Alankomaiden hallitus määräsi 10. elokuuta useita taudintorjuntatoimenpiteitä. Sen jälkeen komissio teki useita ruton puhkeamiseen liittyviä päätöksiä. Alankomaat kannatti kaikkia pysyvässä eläinlääkintäkomiteassa käsiteltyjä päätösluonnoksia. Niihin sisältyi säännöksiä sikojen siirtokiellosta sellaisilta Yhdistyneen kuningaskunnan alueilta, joiden katsottiin olevan klassisen sikaruton saastuttamia, sekä joitakin rajoituksia, jotka liittyvät sikojen siirtoihin kaikkialta Yhdistyneestä kuningaskunnasta tai sen osista muihin jäsenvaltioihin. Rajoituksiin sisältyi kaikkien sikojen 30 päivän karanteeni alkuperätilalla ennen niiden siirtoa muihin jäsenvaltioihin.

Yhteisön lainsäädäntö ei näin ollen estänyt Alankomaiden hallitusta toteuttamasta tilapäistoimenpiteitä taudin leviämisen estämiseksi Alankomaissa, mutta sitten kun komissio teki omat päätöksensä, Alankomaiden hallituksen oli noudatettava päätöksissä olevia säännöksiä.

2. Komissio ei siis ole pyrkinyt estämään jäsenvaltioita toteuttamasta taudintorjuntatoimenpiteitä, mutta yksi sen tavoitteista on taata, että jäsenvaltioiden toteuttamat toimenpiteet ovat myös hätätilanteissa yhteisön lainsäädännön mukaisia.

3. Hätätilanteessa, joka aiheuttaa riskin kansanterveydelle tai eläinten terveydelle yhteisön sisäisessä tiettyjen elävien eläinten ja tuotteiden kaupassa, toteutettavia toimenpiteitä koskevilla yhteisön säännöksillä ja menettelyillä pyritään tarjoamaan oikeudellinen perusta, jonka avulla jäsenvaltiot ja/tai komissio voivat toteuttaa asianmukaiset suojelutoimenpiteet mahdollisimman nopeasti. Asiantuntijaelin tarkistaa kyseiset tilapäistoimenpiteet mahdollisimman nopeasti yhteisön tasolla taatakseen johdonmukaisen ja teknisesti moitteettoman lähestymistavan ja ottaa tällöin huomioon tarpeen välttää turhaa kaupan rajoittamista.

Direktiivi 90/425/ETY on osoittautunut erittäin tehokkaaksi välineeksi tähän tarkoitukseen, ja näin ollen komissio on tässä asiassa eri mieltä arvoisan parlamentin jäsenen kanssa.

4. Jäsenvaltiot voivat toteuttaa direktiivin 90/425/ETY mukaisia karanteenitoimenpiteitä ehkäistäkseen eläintautien leviämisen.

Komissio ei katso, että direktiivillä olisi haitallisia vaikutuksia, eikä aio tarkistaa sen sisältöä.

(1) EYVL L 224, 18.8.1990.